Source: http://europa.eu/abc/12lessons/lesson_4/index_mt.htm
Timestamp: 2013-05-21 21:33:13+00:00
Document Index: 1986203

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Daqqa t’għajn lejn l-UE- l-Ewropa fi 12-il lezzjoni – Kif taħdem l-UE?
Avviż legali | X’hemm ġdid fuq is-sit EUROPA | Werrej | Dwar EUROPA | FAQ | Fittex | Kuntatt
> L-UE f’daqqa t’għajn
> L-Ewropa fi 12-il lezzjoni
> Lezzjoni 4
Jekk jogħġbok innota li dan il-websajt attwalment qed jiġi rivedut biex jintwerew il-bidliet li seħħew minħabba t-Trattat ta' Liżbona
Għaliex l-Unjoni Ewropea?
Għaxar passi fl-Istorja
Il-politika tat-tkabbir u tal-viċinat
Kif taħdem l-UE?
X’tagħmel l-UE?
Is-suq uniku
L-unjoni ekonomika u monetarja (EMU) u l-ewro
Lejn soċjetà msejsa fuq l-għerf
Ewropa taċ-ċittadini
Il-libertà, is-sigurtà u l-ġustizzja
Post l-Unjoni Ewropea fid-dinja
X’inhu l-futur għall-Ewropa?
Dati ewlenin fl-istorja ta’ l-integrazzjoni Ewropea
Kif taħdem l-Unjoni Ewropea?
Il-Kunsill tal-Ministri ta’ l-Unjoni Ewropea, li jirrappreżenta lill-Istati Membri, huwa l-entità ewlenija ta’ l-UE għat-teħid tad-deċiżjonijiet. Meta jlaqqa’ l-Kapijiet ta’ Stat jew il-Kapijiet tal-Gvernijiet, isir il-Kunsill Ewropew li r-rwol tiegħu huwa li jipprovdi lill-UE b’impetu politiku dwar kwistjonijiet ewlenija.
Il-Parlament Ewropew, li jirrappreżenta lill-poplu, jaqsam is-setgħa leġiżlattiva u baġitarja mal-Kunsill ta’ l-Unjoni Ewropea.
Il-Kummissjoni Ewropa, li tirrappreżenta l-interess komuni ta’ l-UE, hija l-entità eżekuttiva ewlenija. Għandha d-dritt li tipproponi l-leġiżlazzjoni u tiżgura ruħha li l-politiki ta’ l-UE qed jiġu implimentati kif suppost.
I. It-trijangolu tat-teħid tad-deċiżjonijiet
L-Unjoni Ewropea hija aktar minn sempliċi konfederazzjoni ta’ pajjiżi, imma mhix stat federali. Fil-fatt hija tip ġdid ta’ struttura li ma jaqa’ fl-ebda kategorija legali tradizzjonali. Is-sistema politika tagħha hija storikament unika u ilha tevolvi b’mod kostanti għal aktar minn 50 sena.
Il-Parlament Ewropew: il-vot tiegħu huwa leħnek.
It-Trattati (magħrufa bħala l-leġiżlazzjoni ‘primarja’), huma l-bażi ta’ korp kbir ta’ leġiżlazzjoni ‘sekondarja’ li għandha impatt dirett fuq il-ħajja ta’ kuljum taċ-ċittadini ta’ l-UE. Il-leġiżlazzjoni sekondarja tikkonsisti prinċipalment f’regolamenti, f’direttivi u f’rakkomandazzjonijiet li jiġu adottati mill-istituzzjonijiet ta’ l-UE.
Dawn il-liġijiet, flimkien mal-politiki ta’ l-UE b’mod ġenerali, huma r-riżultat ta’ deċiżjonjiet li jittieħdu mit-trijangolu istituzzjonali magħmul mill-Kunsill (li jirrappreżenta lill-gvernijiet nazzjonali), mill-Parlament Ewropew (li jirrappreżenta lill-poplu) u mill-Kummissjoni Ewropa (entità indipendenti mill-gvernijiet ta’ l-UE li ssostni l-interess kollettiv Ewropew).
(a) Il-Kunsill ta’ l-Unjoni Ewropea u l-Kunsill Ewropew
Il-Kunsill ta’ l-Unjoni Ewropea (magħruf ukoll bħala l-Kunsill tal-Ministri) huwa l-entità ewlenija ta’ l-UE għat-teħid tad-deċiżjonijiet. L-Istati Membri ta’ l-UE jmisshom wara xulxin il-Presidenza tal-Kunsill għal perjodu ta’ sitt xhur. Għal kull laqgħa tal-Kunsill jattendi ministru wieħed minn kull pajjiż ta’ l-UE. Liema ministru jattendi l-laqgħa jiddependi mil-liema suġġett ikun fuq l-aġenda: l-affarijiet barranin, l-agrikultura, l-industrija, it-trasport, l-ambjent, eċċ.
Il-Kunsill għandu setgħa leġiżlattiva, li jaqsam mal-Parlament Ewropew skond il-‘proċedura ta’ ko-deċiżjoni’. Minbarra dan, il-Kunsill u l-Parlament jaqsmu responsabbiltà ndaqs għall-adozzjoni tal-baġit ta’ l-UE. Il-Kunsill jikkonkludi wkoll ftehimiet internazzjonali li kienu nnegozjati mill-Kummissjoni.
Skond it-Trattati, il-Kunsill irid jieħu d-deċiżjonijiet tiegħu jew b’vot ta’ maġġoranza sempliċi, jew b’vot ta’ ‘maġġoranza kwalifikata’ jew b’mod unanimu, jiddependi mis-suġġett li se jkun deċiż.
Il-Kunsill irid jaqbel b’mod unanimu dwar kwistjonijiet importanti bħal li jsiru emendi għat-Trattati, it-tnedija ta’ politika komuni ġdida jew li pajjiż ġdid jitħalla jissieħeb fl-Unjoni.
Fil-parti l-kbira ta’ każijiet oħra, tintuża votazzjoni b’maġġoranza kwalifikata. Dan ifisser li deċiżjoni tal-Kunsill tiġi adottata jekk numru minimu speċfikat ta’ voti jkunu favur tagħha. In-numru ta’ voti allokati lil kull pajjiż ta’ l-UE bejn wieħed u ieħor jirrifetti d-daqs tal-popolazzjoni tiegħu.
In-numru ta’ voti għal kull pajjiż fil-Kunsill
Il-Ġermanja, Franza, l-Italja u r-Renju Unit29
Spanja u l-Polonja27
Ir-Rumanija14
L-Olanda13
Il-Belġju, ir-Repubblika Ċeka, il-Greċja, l-Ungerija u l-Portugall12
L-Awstrija, il-Bulgarija u l-Iżvezja10
Id-Danimarka, l-Irlanda, il-Litwanja, is-Slovakkja u l-Finlandja7
L-Estonja, Ċipru, il-Latvja, il-Lussemburgu u s-Slovenja4
Total:345
Huwa meħtieġ minimu ta’ 255 vot minn 345 (73.9 %) biex tintlaħaq maġġoranza kwalkifikata. Barra minn hekk:
maġġoranza ta’ Stati Membri (f’ċerti każijiet, żewġ terzi) trid tapprova d-deċiżjoni, u
kwalunkwe Stat Membru jista’ jitlob li jiġi kkonfermat li l-voti favur jirrappreżentaw mill-inqas 62 % tal-popolazzjoni totali ta’ l-UE
Fil-prinċipju,il-Kunsill Ewropew jiltaqa’ erba’ darbiet fis-sena. Jiġi mmexxi mill-president jew mill-prim ministru tal-pajjiż li jkollu l-presidenza tal-Kunsill ta’ l-Unjoni Ewropea f’dak iż-żmien. Il-President tal-Kummissjoni Ewropea jattendi bħala membru sħiħ.
Skond it-Trattat ta’ Maastricht, il-Kunsill Ewropew uffiċjalment sar l-istituzzjoni li jagħti bidu għall-politiki ewlenin ta’ l-Unjoni u ngħata s-setgħa li jsib ftehim għal kwistjonijiet diffiċli li dwarhom il-ministri li jiltaqgħu fil-Kunsill ta’ l-Unjoni Ewropea ma jkunux jistgħu jaqblu.
Il-Kunsill Ewropew jittratta wkoll kwistjonijiet internazzjonali urġenti permezz tal-politika komuni ta’ l-affarijiet barranin u tas-sigurtà (CFSP), li hija maħsuba biex l-UE tkun tista’ titkellem b’leħen wieħed dwar kwistjonijet diplomatiċi.
(b) Il-Parlament Ewropew
Il-Parlament Ewropew huwa l-entità eletta li tirrappreżenta liċ-ċittadini ta’ l-UE. Jeżerċita superviżjoni politika fuq l-attivitajiet ta’ l-UE u jieħu sehem fil-proċess leġiżlattiv. Sa mill-1979, il-membri tal-Parlament Ewropew (MEPs) bdew jiġu eletti direttament, billi kull ħames snin jivvutaw dawk kollha li għandhom il-jedd għall-vot.
In-numru ta’ siġġijiet fil-Parlament Ewropew skond il-pajjiż għall-2007–09
Ċipru6
Franza78
Id-Danimarka14
Il-Belġju24
Il-Bulgarija18
Il-Finlandja14
Il-Ġermanja99
Il-Greċja24
Il-Latvja9
Il-Litwanja13
Il-Lussemburgu6
Il-Polonja54
Il-Portugall24
Ir-Renju Unit78
Ir-Repubblika Ċeka24
Ir-Rumanija35
Is-Slovakkja14
Is-Slovenja7
L-Awstrija18
L-Estonja6
L-Irlanda13
L-Italja78
L-Iżvezja19
L-Olanda27
L-Ungerija24
Malta54
Il-Parlament Ewropew normalment iżomm is-sessjonijiet plenarji tiegħu fi Strasburgu u kwalunkwe sessjoni addizzjonali fi Brussell. Għandu 20 kumitat li jagħmlu x-xogħol preparatorju għas-sessjonijiet plenarji, u numru ta’ gruppi politiċi li ġeneralment jiltaqgħu fi Brussell. Is-Segretarjat Ġenerali huwa bbażat fil-Lussemburgu u fi Brussell.
Il-Parlament jieħu sehem fix-xogħol leġiżlattiv ta’ l-UE fuq tliet livelli:
Skond il- proċedura ta’ ‘kooperazzjoni’ li ġiet introdotta mill-Att Uniku Ewropew fl-1987, il-Parlament Ewropew jista’ juri l-opinjoni tiegħu dwar abozzi ta’ direttivi u ta’ regolamenti li jiġu proposti mill-Kummissjoni Ewropea, li tintalab temenda l-proposti tagħha biex titqies il-pożizzjoni tal-Parlament.
Sa mill-1987, hemm ukoll proċedura ta’ ‘approvazzjoni’ , fejn il-Parlament Ewropew irid jagħti l-approvazzjoni tiegħu għall-ftehimiet internazzjonali li ġew innegozjati mill-Kummissjoni u għal kwalunkwe tkabbir propost ta’ l-Unjoni Ewropea.
It-Trattat ta’ Maastricht ta’ l-1992, introduċa l-proċedura ta’ ‘ko-deċiżjoni’ li biha l-Parlament Ewropew għandu l-istess setgħat bħall-Kunsill fejn għandha x’taqsam il-leġiżlazzjoni dwar serje sħiħa ta’ kwistjonijiet importanti, li jinkludu l-moviment ħieles tal-ħaddiema, is-suq intern, l-edukazzjoni, ir-riċerka, l-ambjent, in-netwerks trans-Ewropej, is-saħħa, il-kultura, il-ħarsien tal-konsumatur, eċċ. Il-Parlament Ewropew għandu s-setgħa li jirrifjuta leġiżlazzjoni proposta f’dawn l-oqsma jekk maġġoranza assoluta ta’ membri tal-Parlament jivvutaw kontra l-‘pożizzjoni komuni’ tal-Kunsill. It-Trattat jipprovdi għal proċedura ta’ konċiljazzjoni.
Il-Parlament Ewropew jaqsam, mal-Kunsill, anki responsabbiltà ndaqs biex ikun adottat il-baġit ta’ l-UE. Il-Parlament jista’ jirrifjuta l-baġit propost, u diġà għamel dan f’diversi okkażjonijiet. Meta jiġri dan, il-proċedura kollha tal-baġit ikollha tinbeda mill-ġdid. Il-Kummissjoni Ewropea tipproponi l-abbozz tal-baġit, li mbagħad jiġi diskuss mill-Kunsill u mill-Parlament Ewropew. Il-Parlament għamel użu sħiħ mis-setgħat baġitarji tiegħu biex jinfluwenza t-tfassil tal-politiki ta’ l-UE.
Fl-aħħar, imma mhux l-inqas, il-Parlament Ewropew jeżerċita superviżjoni demokratika fuq l-Unjoni. Għandu s-setgħa li jxolji lill-Kummissjoni billi jadotta mozzjoni ta’ ċensura. Din teħtieġ maġġoranza ta’ żewġ terzi. Jissuperviżjona wkoll il-ġestjoni ta’ kuljum tal-politiki ta’ l-UE billi jippreżenta mistoqsijiet bil-fomm u bil-miktub lill-Kummissjoni u lill-Kunsill. Fl-aħħarnett, il-President tal-Kunsill Ewropew jirrapporta lill-Parlament dwar id-deċiżjonijiet li ttieħdu mill-Kunsill.
(c) Il-Kummissjoni Ewropea
Il-Kummissjoni hija t-tielet parti tat-trijangolu istituzzjonali li jimmaniġġja u jmexxi l-Unjoni Ewropea. Il-membri tagħha jinħatru għal perjodu ta’ ħames snin bi ftehim bejn l-Istati Membri, soġġett għall-approvazzjoni mill-Parlament Ewropew. Il-Kummissjoni tirrispondi lill-Parlament, u l-Kummissjoni kollha jkollha tirriżenja jekk il-Parlament jgħaddi mozzjoni ta’ ċensura kontra tagħha.
Sa mill-2004, il-Kummissjoni hija magħmula minn Kummissarju wieħed minn kull Stat Membru.
Il-Kummissjoni għandha grad sostanzjali ta’ indipendenza biex teżerċita s-setgħat tagħha. Xogħolha huwa li ssostni l-interess komuni, jiġifieri li ma tieħux struzzjonijiet mingħand l-ebda gvern nazzjonali ta’ l-UE. Bħala ‘Gwardjana tat-Trattati’, trid tiżgura li r-regolamenti u d-direttivi li ġew adottati mill-Kunsill u mill-Parlament qed jiġu implimentati fl-Istati Membri. Jekk dan mhux minnu, il-Kummissjoni tista’ tiftaħ kawża kontra min qed jikser il-liġi quddiem il-Qorti tal-Ġustizzja biex tobbligah jikkonforma mal-liġi ta’ l-UE.
Bħala d-driegħ eżekuttiv ta’ l-UE, il-Kummissjoni timplimenta d-deċiżjonijiet li jittieħdu mill-Kunsill f’oqsma bħall-politika agrikola komuni. Għandha setgħat kbar biex timmaniġġja l-politiki komuni ta’ l-UE, bħar-riċerka u t-teknoloġija, l-għajnuna lil pajjiżi barranin, l-iżvilupp reġjonali, eċċ. Timmaniġġja wkoll il-baġit għal dawn il-politiki.
Il-Kummissjoni hija megħjuna minn servizz ċivili magħmul minn 36 direttorat-ġenerali (DĠ), li huma bbażati prinċipalment fi Brussell u fil-Lussemburgu.
II. Istituzzjonijiet u entitajiet oħra
(a) Il-Qorti tal-Ġustizzja
Il-Qorti tal-Ġustizzja tal-Komunitajiet Ewropej, li tinsab fil-Lussemburgu, hija magħmula minn imħallef wieħed minn kull pajjiż ta’ l-UE, megħjun minn tmien avukati-ġenerali. Jinħatru bi ftehim konġunt tal-gvernijiet ta’ l-Istati Membri għal perodu ta’ sitt snin li jista’ jiġġedded. L-indipendenza tagħhom hija ggarantita. Ir-rwol tal-Qorti huwa li jkun żgurat li l-liġi ta’ l-UE tiġi osservata, u li t-Trattati jiġu interpretati u applikati sew.
Il-Qorti tal-Ġustizzja tiżgura ruħha li jkun hemm konformità mal-liġi ta’ l-UE – pereżempju aġixxiet biex tkun żgura li l-ommijiet jiġu ttrattati b’mod ġust meta jmorru lura għax-xogħol.
(b) Il-Qorti ta’ l-Awdituri
Il-Qorti ta’ l-Awdituri fil-Lussemburgu kienet stabbilita fl-1975. Għandha membru wieħed minn kull pajjiż ta’ l-UE, li jinħatar għal perjodu ta’ sitt snin bi ftehim bejn l-Istati Membri wara li jiġi kkonsultat il-Parlament Ewropew. Tikkontrolla li d-dħul kollu ta’ l-Unjoni Ewropea jkun wasal u li l-infiq kollu tagħha jsir b’mod legali u regolari u li l-baġit ta’ l-UE kien immaniġġjat sew.
(c) Il-Kumitat Ekonomiku u Soċjali Ewropew
Meta jittieħdu deċiżjonijiet f’għadd ta’ oqsma ta’ politika, il-Kunsill u l-Kummissjoni jikkonsultaw lill-Kumitat Ekonomiku u Soċjali Ewropew(KESE). Il-membri tiegħu jirrappreżentaw lid-diversi gruppi ta’ interess ekonomiku u soċjali li b’mod kollettiv jagħmlu ‘soċjetà ċivili organizzata’, u jinħatru mill-Kunsill għal perjodu ta’ erba’ snin.
(d) Il-Kumitat tar-Reġjuni
Il-Kumitat tar-Reġjuni (KtR) kien stabbilit skond it-Trattat dwar l-Unjoni Ewropea u jikkonsisti f’rappreżentanti ta’ gvern reġjonali u lokali li ġew proposti mill-Istati Membri u li nħatru mill-Kunsill għal perjodu ta’ erba’ snin. Skond it-Trattat, il-Kunsill u l-Kummissjoni jridu jikkonsultaw lill-KtR dwar kwistjonijiet ta’ rilevanza għar-reġjuni, u l-KtR jista’ joħroġ opinjonijiet fuq l-inizjattivi tiegħu stess.
(e) Il-Bank ta’ l-Investiment Ewropew
Il-Bank ta’ l-Investiment Ewropew (EIB), ibbażat fil-Lussemburgu, jipprovdi self u garanziji biex jgħin lir-reġjuni inqas żviluppati ta’ l-UE u biex jgħin ħalli n-negozji jsiru aktar kompetittivi.
(f) Il-Bank Ċentrali Ewropew
Il-Bank Ċentrali Ewropew (ECB), ibbażat fi Frankfurt, huwa responsabbli mill-immaniġġjar ta’ l-ewro u mill-politika monetarja ta’ l-UE (ara l-Kapitolu 7 ‘L-unjoni ekonomika u monetarja (EMU) u l-ewro’).
Avviż legali | X’hemm ġdid fuq is-sit EUROPA | Werrej | Dwar EUROPA | FAQ | Fittex | Kuntatt | It-tarf ta’ fuq tal-paġna